
ДО
МИНИСТЕРСКИЯ СЪВЕТ 
НА РЕПУБЛИКА БЪЛГАРИЯ


Д О К Л А Д
от
ПЕТЪР ДИЛОВ - МИНИСТЪР НА ИКОНОМИКАТА И ИНДУСТРИЯТА

ОТНОСНО: Проект на Постановление на Министерски съвет за изменение и допълнение на Наредбата за условията и реда за допускане на български физически или юридически лица до участие в международни процедури на Организацията на Северноатлантическия договор (НАТО)

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ,
УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Постановление на Министерски съвет за изменение и допълнение на Наредбата за условията и реда за допускане на български физически или юридически лица до участие в международни процедури на Организацията на Северноатлантическия договор (НАТО).
Наредбата за условията и реда за допускане на български физически или юридически лица до участие в международни процедури на Организацията на Северноатлантическия договор (НАТО) регламентира реда за участие на български дружества в международни търгове на НАТО. Към настоящия момент Наредбата  не предвижда национална процедура, която да урежда реда за участие на български юридически лица с нестопанска цел (ЮЛНЦ), осъществяващи академична и/или научно-изследователска дейност, университети или научни организации, в международни процедури на НАТО и неговите структури.
През последните години в рамките на НАТО се наблюдава отчетлива тенденция към засилване на сътрудничеството с ЮЛНЦ и по-специално с научно-изследователските и академични общности, работещи в областта на отбраната, с цел по-активното им интегриране на възможно най-ранен етап в процесите по разработване на следващо поколение способности, постигане на съвместими и устойчиви решения в областта на сигурността и отбраната, стимулиране на иновациите и технологичния напредък в сектора. 
Така например най-голямата агенция на НАТО - Агенцията за комуникации и информация на НАТО (NCIA) създаде специална рамка за сътрудничество с ЮЛНЦ,  осъществяващи академична и/или научно-изследователска дейност, известна като Not-for-Profit Framework (NFPF). Тази рамка позволява на NCIA да закупува стоки и услуги от ЮЛНЦ, академични и научно-изследователски институти, национални лаборатории и центрове, осъществяващи дейности, свързани с отбрана. NFPF е ключов механизъм на NCIA за работа с ЮЛНЦ, който им осигурява възможности да се състезават за договори и да допринасят със своя опит и експертиза в конкретни стратегически области от интерес за НАТО. За да участват в тръжните процедури обаче, ЮЛНЦ, осъществяващи академична и/или научно-изследователска дейност, университети или научни организации, трябва да имат сключено NFPF споразумение с Агенцията. Според „Общите правила за работа на NFPF“, документ AC/337-WP(2021)0026-ADD4, приет от борда на NCIA, едно от изисквания за сключване на такова споразумение е ЮЛНЦ, осъществяващи академична и/или научно-изследователска дейност, университети или научни организации, да бъдат официално номинирани чрез „Декларация за съответствие“ от компетентен национален орган. Декларацията за съответствие удостоверява, че кандидатите притежават необходимата финансова, техническа и професионална компетентност за изпълнение на поръчки в области, свързани с портфолиото и мисията на Агенцията за комуникации и информация на НАТО. В „Общите правила за работа на NFPF“ на NCIA се препоръчва още „Декларацията за съответствие“ за ЮЛНЦ, осъществяващи академична и/или научно-изследователска дейност, университети или научни организации, да се издава от същото административно звено, което издава декларациите за съответствие за участие на юридически лица, регистрирани по Търговския закон, в международни процедури на НАТО. Съгласно чл. 4, ал 3 от Наредбата за условията и реда за допускане на български физически или юридически лица до участие в международни процедури на Организацията на Северноатлантическия договор (НАТО) за България това е министърът на икономиката и индустрията или оправомощен от него заместник-министър. 
В резултат на извършен анализ на действащата нормативна уредба беше установено, че към момента е налице празнота по отношение на правното основание за издаване на Декларация за съответствие за номиниране на ЮЛНЦ, осъществяващи академична и/или научно-изследователска дейност, университети или научни организации, за участие в процедури на НАТО. Липсата на институционализиран национален механизъм ограничава възможностите за сътрудничество и принос на българската академична и научно-изследователска общност към проекти и програми, които са от стратегическо значение както за националната, така и за съюзната сигурност.
С приемането на проекта на Постановление на Министерски съвет за изменение и допълнение на Наредбата за условията и реда за допускане на български физически или юридически лица до участие в международни тръжни процедури на Организацията на Северноатлантическия договор се предоставя възможност на ЮЛНЦ, осъществяващи академична и/или научно-изследователска дейност в сферата на отбраната, университети или научни организации, да бъдат допускани до участие в международни процедури на НАТО и неговите структури.
Целта на предлагания проект на Постановление на Министерски съвет е да се разшири кръгът на допустимите участници в международни търгове на НАТО и да се осигури правна възможност за равноправно участие на български ЮЛНЦ, осъществяващи академична и/или научно-изследователска дейност, университети или научни организации, в проекти и програми на НАТО, изискващи предоставяне на „Декларация за съответствие“ от компетентен национален орган. Това ще даде възможност за пълноценен принос на българския научен и академичен капацитет към съюзническите отбранителни способности и ще разкрие нови възможности за международно сътрудничество и развитие за нашите институти, университети и центрове, работещи в сферата на отбраната. 
Останалите промени в текстовете на наредбата са свързани с облекчаване на административната тежест и съкращаване на сроковете за административно обслужване, вкл. в съответствие с новата Политика на НАТО за придобиване чрез общо финансиране, и новите Правила на НАТО за конкурентно придобиване (NCP), заменящи ICB (AC/4-D/2261 (1996 Edition) (NSIP Procedures for International Competitive Bidding)).
 По проекта на нормативен акт е извършена предварителна частична оценка на въздействието по чл. 20, ал. 2 от Закона за нормативните актове. Оценката е съгласувана с дирекция „Координация и модернизация на администрацията“ в Администрацията на Министерския съвет в съответствие с чл. 30б, от Устройствения правилник на Министерския съвет и на неговата администрация.
За изпълнението на проекта на акт не са необходими допълнителни разходи/трансфери/други плащания по бюджета на Министерството на икономиката и индустрията.
Предложеният проект на Постановление на Министерския съвет не води до въздействие върху държавния бюджет, поради което е приложена финансова обосновка по Приложение № 2.2 към чл. 35, ал. 1, т. 4, б. „б“ от Устройствения правилник на Министерския съвет и на неговата администрация.
Проектът на нормативен акт беше публикуван на интернет страницата Министерството на икономиката и индустрията и на Портала за обществени консултации, съгласно изискванията на разпоредбите на чл. 26 от Закона за нормативните актове и чл. 85 от Устройствения правилник на Министерския съвет и на неговата администрация като на заинтересованите лица беше предоставен срок от 30 дни за становища, предложения и възражения. В съответствие с чл. 26, ал. 5 от Закона за нормативните актове, на интернет страницата на същите институции и на Портала за обществени консултации е публикувана и справка за постъпилите предложения. 
Проектът на Постановление на Министерския съвет е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Получените становища, заедно със справка за приетите и неприетите бележки, са приложени към настоящия доклад.
Предложеният проект на постановление не е свързан с транспониране на актове на Европейския съюз, поради което не се налага да бъде изготвена справка за съответствие с европейското право. 

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА ЗАМЕСТНИК МИНИСТЪР-ПРЕДСЕДАТЕЛИ,
УВАЖАЕМИ ГОСПОЖИ И ГОСПОДА МИНИСТРИ,

Предвид изложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да приеме предложения проект на Постановление на Министерски съвет за изменение и допълнение на Наредбата за условията и реда за допускане на български физически или юридически лица до участие в международни процедури на Организацията на Северноатлантическия договор (НАТО)

ПРИЛОЖЕНИЯ:
1.	Проект на Постановление на Министерския съвет;
2.	Финансова обосновка;
3.	Частична предварителна оценка на въздействието; 
4.	Становище на Дирекция „Координация и модернизация на администрацията“ в Администрацията на Министерския съвет по частичната предварителна оценка на въздействието;
5.	Справка за отразяване на получените становища от проведеното междуведомствено съгласуване;
6.	Справка за отразяване на получените становища от обществените консултации;
7. 	Съгласувателни становища.
8.	Проект на съобщение за средствата за масово осведомяване.


С уважение,

ПЕТЪР ДИЛОВ
МИНИСТЪР НА ИКОНОМИКАТА И ИНДУСТРИЯТА

